KLASA: 034-05/25-01/2

URBROJ: 711-02-02/07-2025-2

Zagreb, 22. siječnja 2025.

**MIROSLAV MUDRI**

**član Uprave-direktor trgovačkog društva VUKOVARSKA**

**GOSPODARSKA ZONA društvo s ograničenom odgovornošću za upravljanje gospodarskom zonom**

**Predmet: mišljenje na zahtjev obveznika Miroslava Mudrog**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 7. siječnja 2025. zaprimilo zahtjev za mišljenjem kojeg je podnio obveznik Miroslav Mudri, član Uprave-direktor trgovačkog društva VUKOVARSKA GOSPODARSKA ZONA društvo s ograničenom odgovornošću za upravljanje gospodarskom zonom.

Obveznik u zahtjevu navodi da obnaša dužnost direktora društva VUKOVARSKA GOSPODARSKA ZONA d.o.o. iz Vukovara, Vukovarska gospodarska zona 15, 32000 Vukovar, koja je u 100%-tnom vlasništvu jedinice lokalne samouprave te pita može li uz istovremeno obavljanje navedene dužnosti biti i vijećnik županijske skupštine u Vukovarsko-srijemskoj županiji (koju još ne obavlja), a sve s obzirom na odredbe članka 17. Zakona o sprječavanju sukoba interesa („Narodne novine“, broj 143/21. i 36/24.), tj. jesu li navedene javne dužnosti spojive ili nespojive.

Povodom navedenog zahtjeva obveznika, Povjerenstvo u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 69. sjednici održanoj 22. siječnja 2025. je obvezniku dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika i Registar imovinskih kartica koje vodi i ustrojava, kao i uvidom u sudski registar Trgovačkog suda u Osijeku utvrdilo da Miroslav Mudri od 18. lipnja 2024. profesionalno obnaša dužnost člana Uprave-direktora trgovačkog društva VUKOVARSKA GOSPODARSKA ZONA d.o.o., dok je iz spomenutoga sudskog registra utvrđeno da je osnivač predmetnog društva Grad Vukovar kao jedinica lokalne samouprave.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu toga Zakona pa je stoga Miroslav Mudri, povodom obnašanja dužnosti člana Uprave-direktora društva VUKOVARSKA GOSPODARSKA ZONA d.o.o., obveznik ZSSI-a te je dužan postupati u skladu s njegovim odredbama.

Članak 17. stavak 1. ZSSI-a propisuje da obveznik, za vrijeme obnašanja javne dužnosti na koju je izabran odnosno imenovan, ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Odredbom članka 78. stavka 1. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21., u daljnjem tekstu: ZLI) propisane su dužnosti čije obnašanje nije spojivo s obnašanjem dužnosti člana predstavničkog tijela jedinice lokalne i područne (regionalne) samouprave, a iz koje odredbe ne proizlazi da član predstavničkog tijela jedinice lokalne i područne (regionalne) samouprave ne može biti član upravnih tijela trgovačkih društava koje nisu u vlasništvu te jedinice ili u kojima ta jedinica nema većinski paket dionica ili udjela.

Međutim, Visoki upravni sud Republike Hrvatske je presudom poslovni broj: UsII-160/22-8 od 27. rujna 2022. utvrdio da je Povjerenstvo pravilno zaključilo da je tužitelj istovremenim obnašanjem dužnosti člana Uprave trgovačkog društva u većinskom vlasništvu Republike Hrvatske i dužnosti člana Županijske skupštine povrijedio odredbu članka 17. stavka 1. ZSSI-a.

Isto tako, navedeni Sud je u presudi poslovni broj: UsII-77/2024-6 od 22. kolovoza 2024. izrazio pravno shvaćanje po kojemu, da bi došlo do primjene iznimki od opće zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, takva mogućnost treba biti propisana posebnim zakonom. U konkretnom slučaju na koji se odnosi navedena presuda, sud je utvrdio da takva mogućnost nije propisana niti jednim posebnim zakonom. Naime, Zakonom o pomorskom dobru i morskim lukama („Narodne novine“, broj 158/03., 100/04., 141/06., 38/09., 123/11., 56/16. i 98/19.), koji je bio na snazi u vrijeme kada je tužitelj istovremeno uz obnašanje dužnosti ravnatelja županijske lučke uprave obnašao i dužnost člana Gradskog vijeća, nije propisano da bi ravnatelj navedene ustanove, koji je obveznik u smislu ZSSI-a, istovremeno mogao biti član predstavničkog tijela jedinice lokalne samouprave. Stoga je taj sud utvrdio da je istovremenim obnašanjem navedenih dužnosti tužitelj povrijedio odredbu članka 17. stavka 1. ZSSI-a.

S tim u vezi Povjerenstvo navodi da je dužnost člana predstavničkog tijela druga javna dužnost izvan dužnosti čiji su obnašatelji obveznici ZSSI-a, a imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave, kao i okolnost da člana predstavničkog tijela na lokalnim izborima biraju građani na mandatno razdoblje od četiri godine. Štoviše, niti Zakon o trgovačkim društvima („Narodne novine“, broj 111/93., 34/99., 121/99., 52/00., 118/03., 107/07., 146/08., 137/09., 111/12., 125/11., 68/13., 110/15., 40/19., 34/22., 114/22., 18/23., 130/23. i 136/24.), kojim je uređen način izbora, prava i obveze predsjednika i članova uprave trgovačkih društava, pa tako i društva s ograničenom odgovornošću, ne propisuje mogućnost da bi predsjedniku i članu uprave trgovačkog društva u vlasništvu lokalne samouprave istovremeno bilo dopušteno obnašati dužnost člana predstavničkog tijela jedinice regionalne samouprave, stoga u ovom konkretnom slučaju nije ispunjena iznimka propisana člankom 17. stavkom 1. ZSSI-a.

S obzirom na navedeno, a uzimajući u obzir i izraženo pravno shvaćanje Visokoga upravnog suda Republike Hrvatske, Povjerenstvo ukazuje obvezniku da bi istovremeno obnašanje dužnosti člana Uprave-direktora trgovačkog društva VUKOVARSKA GOSPODARSKA ZONA d.o.o. i dužnosti člana Županijske skupštine u Vukovarsko-srijemskoj županiji predstavljalo povredu odredba članka 17. stavka 1. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Miroslav Mudri, elektroničkom poštom
2. Objava na mrežnim stranicama Povjerenstva
3. Pismohrana